CELEX: 32021R2037
Language: lt
Date: 2021-11-22 00:00:00
Title: Komisijos įgyvendinimo reglamentas (ES) 2021/2037 2021 m. lapkričio 22 d. kuriuo nustatomos Europos Parlamento ir Tarybos reglamento (ES) 2016/429 nuostatų dėl pareigų registruoti akvakultūros ūkius ir saugoti veiklos vykdytojų duomenis išimčių taikymo taisyklės (Tekstas svarbus EEE)

2021 11 23   
               
               
                  LT
               
               
                  Europos Sąjungos oficialusis leidinys
               
               
                  L 416/80
               
            
         KOMISIJOS ĮGYVENDINIMO REGLAMENTAS (ES) 2021/2037
         2021 m. lapkričio 22 d.
         kuriuo nustatomos Europos Parlamento ir Tarybos reglamento (ES) 2016/429 nuostatų dėl pareigų registruoti akvakultūros ūkius ir saugoti veiklos vykdytojų duomenis išimčių taikymo taisyklės
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į Europos Parlamento ir Tarybos reglamentą (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės aktas“) (1), visų pirma į jo 175 straipsnio 2 dalį ir 190 straipsnį,
         kadangi:
         
                     (1)
                  
                  
                     Reglamente (ES) 2016/429 nustatytos taisyklės dėl veiklos vykdytojų pareigos registruoti akvakultūros ūkius ir pareigos saugoti akvakultūros ūkių veiklos vykdytojų ir vandens gyvūnų vežėjų duomenis. Be to, tame reglamente nustatyta, kad Komisija gali nustatyti įgyvendinimo taisykles, susijusias su tam tikrų rūšių akvakultūros ūkiais, kuriems valstybės narės gali netaikyti registravimo reikalavimo, nes jie kelia nedidelę į sąrašą įtrauktų ar naujų ligų plitimo riziką, taip pat įgyvendinimo taisykles, susijusias su akvakultūros ūkių ir vandens gyvūnų vežėjų rūšimis, kurioms valstybės narės gali netaikyti reikalavimo saugoti tam tikrų rūšių duomenis. Todėl šiame reglamente tikslinga nustatyti tokias taisykles. Be to, kadangi Komisijos deleguotasis reglamentas (ES) 2020/691 (2) buvo priimtas pagal Reglamentą (ES) 2016/429 ir jame nustatytos su vandens gyvūnais susijusios taisyklės, tame deleguotajame reglamente nustatytos apibrėžtys turėtų būti taikomos ir šio reglamento tikslais;
                  
               
                     (2)
                  
                  
                     Reglamento (ES) 2016/429 4 straipsnio 27 punkte pateikta „ūkio“ ir to straipsnio 6 punkte pateikta „akvakultūros“ apibrėžtis yra plačios. Todėl tikslinga, kad to reglamento 175 straipsnio 2 dalyje Komisijai suteiktais įgaliojimais valstybėms narėms būtų leidžiama netaikyti reikalavimo kompetentingoje institucijoje registruoti tam tikrų rūšių akvakultūros ūkius, kurie kelia nedidelę riziką;
                  
               
                     (3)
                  
                  
                     tam tikri akvakultūros ūkiai, kurie yra uždari objektai arba kurie neišleidžia nuotekų tiesiogiai į gamtinį vandenį, kelia mažą atvirų vandenų užteršimo pavojų. Kai atsižvelgiama į papildomus veiksnius, pavyzdžiui, vandens gyvūnų perkėlimą į akvakultūros ūkį ir iš jo ir jame laikomų gyvūnų rūšį, kategorijas ir kiekį, gali būti laikoma, kad kai kurie iš šių akvakultūros ūkių kelia nedidelę ligos plitimo riziką, todėl valstybės narės gali jiems netaikyti registravimo reikalavimo;
                  
               
                     (4)
                  
                  
                     dekoratyviniai vandens gyvūnai dažnai laikomi kaip gyvūnai augintiniai patalpose, kurios nėra namų ūkiai. Tokios patalpos patenka į Reglamento (ES) 2016/429 4 straipsnio 27 punkte pateiktą „ūkio“ apibrėžtį. „Ūkio“ apibrėžtis apima ir patalpas, kuriose akvakultūros gyvūnai laikomi sveikatos priežiūros ir kitais panašiais tikslais. Akvakultūros gyvūnai taip pat dažnai demonstruojami restoranuose prieš juos parduodant žmonėms vartoti, o kartais šie žmonėms vartoti skirti gyvūnai laikomi ir namų ūkių tvenkiniuose ar rezervuaruose. Jei tokie akvakultūros ūkiai yra uždari objektai arba neišleidžia nuotekų tiesiogiai į gamtinį vandenį ir neperkelia akvakultūros gyvūnų, jie kelia nedidelę riziką, todėl valstybėms narėms turėtų būti leidžiama jiems netaikyti registravimo reikalavimo;
                  
               
                     (5)
                  
                  
                     tam tikrais atvejais, priklausomai nuo atitinkamos akvakultūros objekto rūšies, taip pat turėtų būti laikomasi papildomų reikalavimų, kad būtų sumažinta ligų rizika ir būtų galima atleisti nuo registravimo reikalavimo. Pavyzdžiui, kad valstybės narės galėtų netaikyti registravimo reikalavimo mažmeninėms parduotuvėms, parduodančioms dekoratyvinių rūšių gyvūnus gyvūnų augintinių laikytojams, arba rekreacinėms patalpoms ar namų ūkiams, kuriuose akvakultūros gyvūnai laikomi tvenkiniuose arba rezervuaruose kaip galutinėje jų paskirties vietoje, jie turėtų būti tiekiami tiesiogiai iš akvakultūros ūkio, patvirtinto pagal Reglamentą (ES) 2016/429;
                  
               
                     (6)
                  
                  
                     akvakultūros ūkiai, laikantys gyvūnus tinklinėse varžose ar kitose konstrukcijose, kuriose anksčiau buvę laukiniai vandens gyvūnai laikinai, kol bus surinkti žmonėms vartoti, yra laikomi gamtiniame vandenyje tame pačiame epizootiniame vienete, kuriame jie buvo sugauti, taip pat kelia nedidelę ligos riziką, o valstybės narės jiems gali netaikyti registravimo reikalavimo;
                  
               
                     (7)
                  
                  
                     duomenų saugojimas yra itin svarbus akvakultūros gyvūnų atsekamumo tikslais. Tačiau tam tikromis aplinkybėmis veiklos vykdytojams reikalavimo saugoti tokius duomenis išimtys gali būti taikomos, kai rizika, susijusi su tam tikros rūšies akvakultūros ūkiu, yra maža. Pagal Reglamento (ES) 2016/429 173 straipsnį registruoti akvakultūros ūkiai, kurie neperkelia akvakultūros gyvūnų į kitus akvakultūros ūkius arba nepaleidžia jų į laisvę, kelia mažesnę riziką nei tie ūkiai, kurie turi būti patvirtinti pagal to reglamento 176 arba 177 straipsnius. Todėl valstybės narės tokiems registruotiems akvakultūros ūkiams gali netaikyti reikalavimo saugoti tam tikrus duomenis;
                  
               
                     (8)
                  
                  
                     valstybės narės taip pat gali netaikyti reikalavimo saugoti tam tikrus duomenis tam tikrų kategorijų vandens gyvūnų, vežamų biologiškai saugiu būdu, vežėjams. Šiame reglamente turėtų būti nustatytos vandens gyvūnų kategorijos ir išsami informacija apie sąlygas, kuriomis jie turi būti vežami, taip pat duomenys, dėl kurių jiems taikoma išimtis;
                  
               
                     (9)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Dalykas ir taikymo sritis
            Šiuo reglamentu nustatomos taisyklės dėl:
            
                        a)
                     
                     
                        nedidelę riziką keliančių akvakultūros ūkių, kuriems valstybės narės gali netaikyti registravimo reikalavimo pagal Reglamento (ES) 2016/429 174 straipsnį, rūšių;
                     
                  
                        b)
                     
                     
                        akvakultūros ūkių ir vežėjų, keliančių nedidelę į sąrašą įtrauktų ar naujų ligų plitimo riziką, rūšių, kurioms valstybės narės gali netaikyti Reglamento (ES) 2016/429 186 ir 188 straipsniuose nustatytų duomenų saugojimo reikalavimų.
                     
                  
         
            2 straipsnis
            Terminų apibrėžtys
            Šiame reglamente vartojami Deleguotojo reglamento (ES) 2020/691 2 straipsnyje apibrėžti terminai.
         
         
            3 straipsnis
            Akvakultūros ūkių, kuriems valstybės narės gali netaikyti registravimo reikalavimo, rūšys
            Akvakultūros ūkių, kuriems valstybės narės gali netaikyti registravimo reikalavimo pagal Reglamento (ES) 2016/429 174 straipsnį, rūšys:
            
                        a)
                     
                     
                        akvakultūros ūkiai, kurie yra uždari objektai arba kurie neišleidžia nuotekų tiesiogiai į gamtinį vandenį ir neperkelia akvakultūros gyvūnų į kitus akvakultūros ūkius arba nepaleidžia jų į laisvę, ir yra vienos iš šių akvakultūros ūkių rūšių:
                        
                                    i)
                                 
                                 
                                    patalpos, kuriose dekoratyviniai gyvūnai laikomi akvariumuose arba tvenkiniuose kaip gyvūnai augintiniai;
                                 
                              
                                    ii)
                                 
                                 
                                    restoranai, kuriuose akvakultūros gyvūnai laikomi akvariumuose arba tvenkiniuose žmonių maistui;
                                 
                              
                                    iii)
                                 
                                 
                                    ūkiai, kuriuose akvakultūros gyvūnai laikomi sveikatos priežiūros ar kitais panašiais tikslais;
                                 
                              
                                    iv)
                                 
                                 
                                    mažmeninės parduotuvės, kuriose akvakultūros gyvūnai laikomi dekoratyviniais tikslais, kurioms gyvūnus tiesiogiai tiekia akvakultūros ūkis arba ūkių grupės, patvirtinti pagal Reglamento (ES) 2016/429 176 arba 177 straipsnį (toliau – patvirtintas akvakultūros ūkis), ir kurios gyvūnus parduoda tiesiogiai galutiniam gyvūnų augintinių laikytojui;
                                 
                              
                                    v)
                                 
                                 
                                    lauko rekreaciniai įrenginiai, kuriuose akvakultūros gyvūnai laikomi tvenkiniuose estetiniais arba vandens kokybės tikslais, o gyvūnus jiems tiesiogiai tiekia patvirtintas akvakultūros ūkis;
                                 
                              
                                    vi)
                                 
                                 
                                    namų ūkiai, kuriuose akvakultūros gyvūnai laikomi tvenkiniuose arba rezervuaruose tik asmeniniam vartojimui, o gyvūnus jiems tiesiogiai tiekia patvirtintas akvakultūros ūkis;
                                 
                              
                  
                        b)
                     
                     
                        akvakultūros ūkiai, laikantys gyvūnus tinklinėse varžose ar kitose konstrukcijose, kuriose anksčiau buvę laukiniai vandens gyvūnai laikinai, kol bus surinkti žmonėms vartoti, yra laikomi gamtiniame vandenyje tame pačiame epizootiniame vienete, kuriame jie buvo sugauti.
                     
                  
         
            4 straipsnis
            Akvakultūros ūkių ir vežėjų, kuriems valstybės narės gali netaikyti tam tikrų duomenų saugojimo reikalavimų, rūšys
            
               1.   Akvakultūros ūkiai, kuriems pagal Reglamento (ES) 2016/429 186 straipsnio 2 dalį valstybės narės gali netaikyti reikalavimo saugoti visos arba dalies to reglamento 186 straipsnio 1 dalies c, d ir e punktuose nurodytos informacijos, yra akvakultūros ūkiai arba jų grupės, kurie atitinka šias sąlygas:
               
                           a)
                        
                        
                           juos užregistravo kompetentinga institucija pagal Reglamento (ES) 2016/429 173 straipsnį ir
                        
                     
                           b)
                        
                        
                           jie neperkelia akvakultūros gyvūnų į kitus akvakultūros ūkius ir nepaleidžia jų į laisvę.
                        
                     
            
               2.   Vežėjai, kuriems pagal Reglamento (ES) 2016/429 188 straipsnio 2 dalį valstybės narės gali netaikyti reikalavimo saugoti visą arba dalį to reglamento 188 straipsnio 1 dalyje nurodytos informacijos, yra toliau nurodytų kategorijų vandens gyvūnų vežėjai su sąlyga, kad vandens gyvūnai perkeliami sandariose, nepralaidžiose ir nepažeistose talpyklose nuo jų pakrovimo iki iškrovimo galutinėje paskirties vietoje momento:
               
                           a)
                        
                        
                           dekoratyviniais tikslais laikomų akvakultūros gyvūnų;
                        
                     
                           b)
                        
                        
                           vandens gyvūnų ikrų ir gametų, skirtų akvakultūrai arba paleidimui į laisvę.
                        
                     
         
         
            5 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. lapkričio 22 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 84, 2016 3 31, p. 1.
         
            (2)  2020 m. sausio 30 d. Komisijos deleguotasis reglamentas (ES) 2020/691, kuriuo papildomos Europos Parlamento ir Tarybos reglamento (ES) 2016/429 su akvakultūros ūkiais ir vandens gyvūnų vežėjais susijusios taisyklės (OL L 174, 2020 6 3, p. 345).